Slegs 7,1% van matrieks wat die opsie genaamd meervoudige eksamengeleentheid (MEG) vir die Nasionale Senior Sertifikaat- (NSS-)eksamen in 2018 gekies het, het dié eksamen geslaag.

Die DA het dié onthulling gemaak nadat die party vroeër vandeesweek ŉ vraag aan Angie Motshekga, minister van basiese onderwys, in die parlement gestel het waarop sy geantwoord het dat slegs 6 354 uit 88 828 leerders wat die opsie gekies het wel geslaag het, met 73 467 wat die eksamen gedruip het.

Volgens Motshekga het 9 007 van dié leerders nie eens opgedaag om die eksamen af te lê nie.

Die MEG-opsie is voorheen ingestel om sukkelende matriekstudente die geleentheid te bied om hul eksamens oor twee jaar af te lê.

Dit beteken dat leerders met geskikte akademiese vordering ná die voorlopige voorbereidingseksamen in September, en gegrond op hul prestasie in die voorlopige eksamen, kon kies om al ses vakke of minder as die sesvakpakket in die November-eksamen en daarna die oorblywende vakke in die Junie-eksamen van die volgende jaar te skryf.

Leerders wat dié opsie gekies het, moes ŉ minimum van vier vakke in hul eerste jaar afhandel en teen die tweede jaar die vraestelle van al sewe vakke geskryf het.

Die opsie is van vanjaar af nie meer beskikbaar nie.

Nomsa Marchesi, DA-skaduminister van basiese onderwys, sê in die verklaring dit blyk dat die departement die MEG-program ingestel het, maar nie die gepaste beheermaatreëls toegepas het wat die doeltreffende uitvoering daarvan sou verseker nie.

Volgens Marchesi weier die departement ook om die 9 007 leerders wat nie hul eksamens afgelê het nie as dropouts te bestempel en redeneer dat dié leerders moontlik in die daaropvolgende eksamens wel sou terugkeer om die oorblywende vakke te skryf.

“Uit ervaring kan ons sê dat hierdie kandidate nooit hul oorblywende eksamens gaan voltooi nie. Toe die DA vroeër vanjaar die direkteur-generaal vir basiese onderwys vra hoeveel van dié leerders nou eintlik hul tweede eksamenfase afgelê het, kon hy ons eenvoudig nie ŉ antwoord gee nie,” verduidelik Marchesi.

Die MEG-opsie is intussen afgeskaf.